

**SL**

Spoštovani,

Evropski ekonomsko-socialni odbor (EESO) najavlja že enajsti dogodek **Vaša Evropa, vaš glas**, ki bo tokrat potekal **19. in 20. marca 2020 v Bruslju**.

V okviru dogodka [Vaša Evropa, vaš glas](https://www.eesc.europa.eu/yeys2020) (*Your Europe, Your Say* – YEYS) bo 33 šol (iz 28 držav članic EU in petih držav kandidatk za vstop v EU) povabljenih v Bruselj na razpravo o aktualni temi, ki zanima mlade.

TEMA

Naslov tokratnega dogodka je **„Naše podnebje, naša prihodnost!“ in na njem bodo mladi lahko izrazili svojo zaskrbljenost glede podnebnih sprememb**.

Letošnji dogodek YEYS bo potekal v obliki podnebne konference Združenih narodov: dijaki bodo zastopali določeno državo in se med seboj pogajali ter oblikovali priporočila za boj proti podnebnim spremembam.

Ta priporočila bomo predložili oblikovalcem okoljske politike na mednarodni ravni in o njih razpravljali vse leto na konferencah po Evropi.

Med dogodkom YEYS bodo dijaki tudi v stiku z mednarodnimi mladinskimi organizacijami, ki jim bodo pomagale priporočila pretvoriti v praktične ukrepe in zagotoviti, da bodo njihova stališča upoštevana.

Če je vaša šola kakršna koli srednja šola v eni od 28 držav članic EU ali petih držav kandidatk, vas močno spodbujamo, da **pošljete** [**prijavo**](http://cdweb.eesc.europa.eu/eesceuropaeu-ae77k/pages/iixeqjteembfgbqvqbd6g.html) **za sodelovanje na dogodku „Vaša Evropa, vaš glas“ leta 2020**.

Dijaki šol, ki bodo izžrebane za sodelovanje, bodo v Bruslju preživeli **dva dni**.

KDO

Izbrane šole bodo lahko v Bruselj poslale **tri dijake** predzadnjega letnika v spremstvu enega učitelja. EESO bo pokril potne stroške ter stroške nastanitve in obrokov, ki bodo postreženi med dogodkom.

Dijaki se bodo srečali z dijaki iz drugih držav, z njimi izmenjali stališča ter pripravili resolucije na teme, povezane z Evropsko unijo. To bo enkratna priložnost, da se bolje seznanijo z delovanjem EU in sodelujejo v razpravi, podobni razpravi na plenarnem zasedanju, v večkulturnem okolju.

JEZIK

Ves dogodek bo potekal v angleščini.

PRIPRAVA

Člani EESO bodo precej pred dogodkom obiskali vse izbrane šole in dijake pripravili na razprave v Bruslju.

Šole bodo pred obiskom prejele dokumentacijo in pedagoško gradivo.

VEČ INFORMACIJ

Podroben opis dogodka, video posnetek dogodka YEYS 2019, spletni obrazec za prijavo, pravila in vse praktične informacije najdete na [našem spletišču](https://www.eesc.europa.eu/en/agenda/our-events/events/your-europe-your-say-2020).

ROK

[**Rok za prijavo je 18. november 2019.**](http://cdweb.eesc.europa.eu/eesceuropaeu-ae77k/pages/iixeqjteembfgbqvqbd6g.html)

Veselimo se srečanja z vami v Bruslju!

S spoštovanjem,

Isabel Caño Aguilar,

podpredsednica EESO, pristojna za komuniciranje

  ****